《寄题宣州太平县众乐亭为孙莘老作》
宋代·王令

令君架亭乐荒幽，得地适与万景投。
亭成虽名为众乐，地偮无客谁与游。
讼休民去吏随散，独有文字与令留。
把书开阖坐自笑，回视令职忘卑陬。
昔闻酒贱喜易醉，今说鱼美予何忧。
弹琴有声尚近俗，要解弦绝以意求。
况持高怀屈下邑，志气略与彭泽侔。
身婴民忧手持版，心爱山水宁非俞。
景好不见但闻说，使我耳目私相仇。
亭前行迹不破草，亭下野鸟常喧啾。
山云朝嘘翠巘出，海月夜下清溪浮。
春花夏荫已有爱，况使风雪回冬秋。
借予不得与快意，共上岑崒望九州。
黄山闻好眼未识，梦想欲到迷无由。
图传粉墨固未好，愿假壮笔一揽收。
果逢来篇骋雄胜，若执造化穷雕锼。
一时文工岂不伟，千里寄我何以酬。
耳昏俗语久欲洗，为我一谢山前流。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。